Moord op onderwyseres: Student (24) aangekeer | Netwerk24
Deur Maygene De Wee 29 Oktober 2019 14:18
'n 24-jarige manlike onderwysstudent aan die Kaapse Skiereiland-Universiteit vir Tegnologie (KSUT) is vir die moord op die onderwyseres Allison Plaatjies (26) in hegtenis geneem.
Plaatjies se lyk is Sondag in haar woonstel in Clanwilliam gevind nadat sy vermoedelik reeds Saterdag vermoor is.
Daar was glo geen gedwonge toegang tot haar woonstel nie.
Die man wat in hegtenis geneem is, is glo bekend aan haar. Hy is Sondag deur die verkeerspolisie in Citrusdal vir bestuur onder die invloed van drank en bestuur sonder 'n rybewys in hegtenis geneem. Hy het glo met Plaatjies se motor gery.
'n Bron het gesê daar is sedert Saterdag gesien hoe hy met Plaatjies se motor rondry. Sy was nie saam met hom nie.
Volgens 'n bron is hy Maandagaand in hegtenis geneem.
Plaatjies en die man ken mekaar glo die afgelope drie jaar. Hulle het mekaar volgens haar ma op KSUT se Wellington-kampus ontmoet waar hulle albei onderwys studeer het.
Plaatjies se lyk is Sondagaand kort na 19:00 in haar woonstel in Katjiepieringstraat, Clanwilliam, gevind.
Haar keel is glo met 'n skerp voorwerp afgesny en sy het ook veelvoudige meswonde gehad.
Allison Plaatjies se lyk is Sondag in haar woonstel in Clanwilliam gevind. Sy is vermoor. Foto: Allison Plaatjies/Facebook
Plaatjies, wat oorspronklik van Swellendam is, het in Januarie vanjaar by die Sederberg Primêre Skool in Clanwilliam begin skoolhou, waar sy Afrikaans vir gr. 5-leerlinge gegee het.
Sy het verlede jaar aan KSUT gegradueer.
Plaatjies se ma, Yvonne Plaatjies, het Dinsdag gesê die man wat in hegtenis geneem is, se ma het haar Sondag kort na 20:00 gebel.
"Sy het gebel en gesê sy het slegte nuus oor Allison."
Yvonne sê dat sy aanvanklik gedink het dat Plaatjies in 'n motorongeluk betrokke was omdat sy haar eie voertuig het.
"Ek het haar gevra of Allison in 'n ongeluk was. Sy het lank stilgebly. Ek het haar weer gevra of sussie in 'n ongeluk was."
Yvonne sê vriende en familielede noem Allison "sussie".
Die ander vrou het toe aan Yvonne gesê dat Allison se lyk in haar woonstel gevind is.
"Sy het gesê dat sy ons Maandag weer sou bel met nog nuus."
Yvonne het toe haar broer gebel. Hy is na die Swellendam-polisiekantoor waar hy die polisie gevra het om die Clanwilliam-polisie te bel.
"Die Clanwilliam-polisie het bevestig dat sy vermoor is en dat haar nek gesny is."
Sy sê hulle was Maandag in Clanwilliam, maar hulle het nog niks verder wys geword nie.
Hulle het Maandagaand na Swellendam teruggekeer om met die begrafnisreëlings te begin.
"Sy is my enigste dogter. My glimlagkind."
Siyabulela Malo, polisiewoordvoerder, het bevestig dat 'n 24-jarige man in hegtenis geneem is. "Die man sal in die hof verskyn sodra hy aangekla is."